open-index/open-wikipedia-markdown huggingface dataset:
MS «ANT 2»

**MS «ANT 2»** er en roroferge som går i rute mellom Kaukasus og Zonguldak i Tyrkia. Fergen driftes av AnRussTrans.

Skipet ble bygget i 1975 for Stena Line, og ble levert til et av Stena kontrollert rederi, Northern Coasters Ltd, 28. mai 1975. Det hadde da fått navnet «Union Melbourne». Senere samme år ble hun forlenget med 16 meter ved vid Nobiskrug Werft GmbH, Rendsburg i Tyskland, før hun ble chartret av Union Steamship Co of New Zealand i september 1975. Etter å ha vært i drift i tre år ble denne driften avsluttet og hun ble lagt i opplag en kort periode, før hun gikk fra Wellington til Singapore for ombygging.

Fra Singapore gikk hun til Europa der «Union Melbourne» ble chartret av Pandoro Ltd og satt i trafikk på ruten mellom Larne i Nord-Irland og Fleetwood i England. I 1980 ble hun omdøpte til «Union Trader» og solgt til Bovis Proprieties Ltd i London, England. I perioden september&ndash;november 1980 lå hun ved Tyne Shiprepair Ltd i Newcastle for å bli bygget om så hun skulle få plass til flere passasjerer, og etter dette skiftet hun navn til «Puma». Pandoro Ltd chartret henne, og satte henne igjen inn på ruten mellom Fleetwood og Larne frem til 1994 da hun i en toårsperiode gikk i rute mellom Dublin og Liverpool.

Neste navneskifte kom i januar 1998 da hun gikk over i tjeneste for P&O European Ferries Irish Sea og skiftet navn til «European Seafarer». For P&O gikk Seafarer først i rute mellom Rosslare - Cherbourg (april 2001 &ndash; januar 2002) og fra 20. januar 2002 var hun tilbake på ruten Larne &ndash; Fleetwood.

I april 2004 ble «European Seafarer» solgt til Stena Line, og samtidig registrert i Hamilton på Bermuda. 8. mai 2004 skiftet hun navn til «Stena Seafarer». For Stena Line gikk hun blant annet i rute mellom Fishguard og Rosslare, og Larne og Fleetwood.

«Stena Seafarer» gikk i opplag ved Albert Quay (Belfast) i desember 2010, og ble liggende frem til februar året etter da hun igjen ble satt inn i rute mellom Rosslare og Fishguard i februar, før hun ble solgt til det russiske selskapet Anship LLC i mai 2011 og døpt om til «ANT 2» i juni samme år.

## Søsterskip
«ANT 2» er et av tre skip basert på samme design, de andre to er MS «Anna Marine» og MS «ANT 1».

## Referanser


## Eksterne lenker
* 
*
Friederike Sophie Seyler

**Friederike Sophie Seyler**, **F.S. Seyler** eller **Sophie Seyler**, tidligere **Sophie Friederike Hensel** (1738&ndash;1789) var en tysk skuespillerinne, dramatiker og librettist. Ved siden av Friederike Caroline Neuber ble hun regnet som Tysklands fremste skuespillerinne på 1700-tallet. Hennes libretto for syngespillet *[[Hüon und Amande]]* var en viktig inspirasjon for *[[Tryllefløyten]]*. Hun var gift med skuespilleren Johann Gottlieb Hensel fra 1754 til 1759, og var deretter gift med teaterlederen Abel Seyler fra 1772, etter en lengre romanse.

Som skuespillerinne var hun kjent for å portrettere lidenskapelige og tragiske skikkelser. Hun var tilknyttet Konrad Ernst Ackermanns teatertrupp, spilte på Wiens Burgtheater, og ble endelig knyttet til Hamburgische Entreprise og Seylersche Schauspiel-Gesellschaft. Gotthold Ephraim Lessing nevner henne en rekke ganger i sin *[[Hamburgische Dramaturgie]]*.

Hennes morfar var Matthäus Daniel Pöppelmann, som bl.a. bygget Zwinger.

## Verk
* *Die Familie auf dem Lande*, 1770
* *Die Entführung oder die zärtliche Mutter*, Drama 1772. Wehrhahn Verlag Laatzen (2. ed. 2004). ISBN 3-86525-012-2.
* *[[Hüon und Amande]]*, 1789

## Referanser
Man on a Ledge

***Man on a Ledge*** er en amerikansk actionthriller fra 2012. Filmen er regissert av Asger Leth, skrevet av Pablo F. Fenjves, og har Sam Worthington, Elizabeth Banks, Jamie Bell, Génesis Rodríguez, Anthony Mackie og Ed Harris i hovedrollene.

Filmen hadde premiere 23. mars 2012 på norske kinoer.

## Handling
Nick Cassidy (Sam Worthington) er en rømt fange (dømt for en forbrytelse han ikke har begått) og tidligere politimann som stiller seg opp på kanten av en hylle utenfor et hotellvindu og truer med å hoppe. Han krever å forhandle med Lydia Mercer (Elizabeth Banks), en politikvinne som tidligere har mislyktes med å redde selvmordshoppere. Men mens politiet klør seg i hodet over Nicks motiver, gjennomfører Nicks bror Joey (Jamie Bell) og Joeys kjæreste Angie (Génesis Rodríguez) et ran rett over gata, hvor de planlegger å bryte seg inn i safen til hotelleieren David Englander (Ed Harris). Hva er egentlig Nicks agenda?

## Rolleliste
* Sam Worthington i rollen som Nick Cassidy
* Elizabeth Banks i rollen som Lydia Mercer
* Jamie Bell i rollen som Joey Cassidy
* Génesis Rodríguez i rollen som Angie Lopez
* Anthony Mackie i rollen som Mike Ackerman
* Ed Harris i rollen som David Englander
* Edward Burns i rollen som Jack Dougherty
* Titus Welliver i rollen som Dante Marcus
* Kyra Sedgwick i rollen som Suzie Morales
* John Dossett i rollen som Ted Henry
* William Sadler i rollen som Valet
* Afton Williamson i rollen som Janice Ackerman

## Trivia
* Amy Adams ble vurdert for rolen som Lydia Mercer.
* Alle bilder av skuespillerne som står på kanten var virkelige. De hadde sikkerhetstau på seg, men de ble enten gjemt fra kameraet eller klippet bort i redigeringsfasen.

## Eksterne lenker
* 
*
Monte dei Paschi di Siena

**Banca Monte dei Paschi di Siena S.p.A.** (MPS) er den eldste eksisterende banken i verden. Den ble grunnlagt i 1472 av magistraten i bystaten Siena i Italia. Banken har i dag 3 000 avdelinger, 33 000  ansatte og 4,5 millioner kunder i Italia. Datterselskapet MPS Finance er en investeringsbank.

Banken overtok i perioden 2007-2008 banken Banca Antonveneta fra Grupo Santander for 9 milliarder euro, og ble dermed Italias tredje største bank etter UniCredit og Intesa Sanpaolo.

Hovedkontoret til MPS i Palazzo Salimbeni i Siena inneholder bl.a. en kunstsamling og et betydelig antall historiske dokumentert fra alle århundrene bankene har eksistert. Samlingen er ikke vanlligvis åpen for publikum.

Bankens hovedaksjonær (55.489%) er Fondazione Monte dei Paschi di Siena. Mindre andeler eies av bl.a. JPMorgan Chase (4.655%), Francesco Gaetano Caltagirone (3.923%), Unicoop Firenze Società Cooperativa (2.427%) og AXA (2.052%).

## Referanser


## Eksterne lenker
*
Summer Wind

**Summer Wind** er en sang fra 1965 med melodi av Heinz Meier og tekst av Johnny Mercer.

Låta ble først spilt inn av Wayne Newton. Andre innspillinger er blitt gjort av blant annet Frank Sinatra.

En versjon med norsk tekst, **En sommervind**, kom ut på Per Asplins LP Sommer i Tønsberg (1972).

## Referanser
Irving Janis

**Irving Lester Janis** (født 26. mai 1918 i Buffalo i New York, død 15. november 1990 i Santa Rosa i California) var en amerikansk psykolog. Han studerte i hovedsak sosialpsykologi, og er mest kjent for sin teori om gruppetenkning, altså systematiske feil som begås av grupper som fatter felles beslutninger.

Han hadde bachelorgrad fra University of Chicago fra 1939 og doktorgrad i psykologi fra Columbia University. Han tok en pause fra doktorgradsarbeidet for å tjenestegjøre i United States Army under den andre verdenskrig, og studerte her den militære moralen. Janis var deretter forsker ved det psykologiske instituttet ved Yale University 1947–1985 og professor emeritus i psykologi ved University of California, Berkeley 1986–1990. Han skrev en rekke bøker, og ble tildelt flere prestisjefylte priser for sitt arbeid.

Han var av jødisk slekt, og ble gift med Marjorie Janis, som han fikk to døtre med. Irving Janis var også meget interessert i kunst. Han døde av lungekreft i 1990, 72 år gammel.

## Referanser




## Litteratur
* 
* 
* 
* 
*
Clásica de San Sebastián 2012

** Clásica de San Sebastián 2012** arrangeres 14. august. Det er en 32. utgaven av  rittet. Rittet ble vunnet av Luis León Sánchez etter at han stakk fra hovedfeltet noen kilometer før mål og holdt helt inn slik at han kunne krysse målstreken alene, uten kamp. Hovedfeltet kom i mål 7 sekunder etter hvor rytterne der spurtet om plasseringene. 
Simon Gerrans ble nr. 2, mens Gianni Meersman ble nr. 3. 

De 18 WorldTourlagene deltok, i tillegg til kontinentallagene  Andalucía og Caja Rural som fikk WildCard til rittet. Hvert lag stiller med 8 ryttere. 

## Resultater

## Eksterne lenker
* Offisiell nettside ('''es''')
Fraternal Order of Police

**Fraternal Order of Police** (**FOP**) er en politiforening i USA, med angivelig 325&nbsp;000 medlemmer. Foreningen har 2&nbsp;100 lokale klubber, organisert i losjer. Foreningen arbeider for å bedre politiets arbeidsforhold og trygghet gjennom utdannelse, lovgivning, informasjon, samfunnsinvolvering og ansatterepresentasjon.

FOP har karakteristikk av en fagforening, selv om organisasjonen ikke beskriver seg selv som det. Den driver lobbyvirksomhet mot Kongressen og føderale myndigheter på vegne av polititjenestemenn, og tilbyr fagorganisering og juridisk bistand til politiansatte. I tillegg støtter den veldedige tiltak rettet mot politiansatte og deres familier.

## Eksterne lenker
*
Local Hero – en raffinert oljekomedie

***Local Hero – en raffinert oljekomedie*** (originaltittel: *Local Hero*) er en skotsk dramakomedie fra 1983 skrevet og regissert av Bill Forsyth med Peter Riegert og Burt Lancaster i hovedrollene og den ble produsert av David Puttnam.
## Handling

Filmen handler om amerikanske tjenestemenn ved det amerikanske oljeselskapet Knox Oil ("Mac McIntyre" spilt av Peter Riegert) som sendes til Skottland for å kjøpe et lite kystsamfunn der oljeselskapet planlegger å bygge et oljeraffineri. Affæren blir mer komplisert en hva oljeselskapet og dets sjef Felix Happer spilt av (Burt Lancaster) hadde tenkt seg, når det viser seg at byen eies av den eksentriske eldre mannen (Ben Knox spilt av Fulton MacKay) som ikke har noe interesse av å selge det. Musikken i filmen ble komponert av Mark Knopfler. Filmens tema heter Going Home.

## Skuespillere
* Peter Riegert som Mac
* Burt Lancaster som Felix Happer
* Fulton Mackay som Ben Knox
* Denis Lawson som Gordon Urquhart
* Norman Chancer som Moritz
* Peter Capaldi som Danny Oldsen
* Rikki Fulton som Geddes
* Alex Norton som Watt
* Jenny Seagrove som Marina
* Jennifer Black som Stella
* Christopher Rozycki som Victor
* Christopher Asante som pastor Macpherson
* John Gordon Sinclair som Ricky
* Caroline Guthrie som Pauline
* John M. Jackson som Cal.

## Eksterne lenker
*
Gulnar Hajytbajeva

**Gulnar Hajytbajeva** (født 24. mars 1985) er en turkmenistansk judoka som konkurrerer i klasse 63 kilo. Hun representerte Turkmenistan under Sommer-OL 2012, der hun røk ut i første runde.

## Eksterne lenker
* 
*  Gulnar Hayytbaeva – Profil på *www.london2012.com*
Chicken McNuggets

**Chicken McNuggets** er et hurtigmatprodukt som selges av restaurantkjeden McDonald’s, fremstilt av farse av kyllingkjøtt, som paneres og frityrkokes. Chicken McNuggets ble lansert i 1983, og er idag en av de mest kjente og populære merkevarene til McDonald’s.
Li Jie

**Li Jie** er navnet til flere personer:

* Keiser Zhaozong av Tang (867–904) – personlig navn «Li Jie» (李傑)
* Li Jie (forfatter) 1065-1110) - keiserlig arkitekturforfatter (李誡)
* Li Jie (viltmålskytter) (født 1973) – mannlig kinesisk skytter, som ble nummer seks i 10 m viltmål under OL 2004 
* Li Jie (fotballspiller) (født 1979) – kvinnelig kinesisk fotballspiller (李潔)
* Li Jie (rifleskytter) (født 1979) – mannlig kinesisk skytter, som fikk sølv i 10 m luftrifle under OL 2004 (李傑)
* Li Jie (gitarist) (født 1981) – kinesisk klassisk gitarvirtuos (李潔)
* Li Jie (svømmer) (født 1983) – kvinnelig kinesisk svømmer (李杰)
* Li Jie (bordtennisspiller) (født 1984) – kinesiskfødt kvinnelig bordtennisspiller som representerer Nederland (李洁)
Whopper (Burger King)

**Whopper** er en hamburger som produseres og selges av restaurantkjedene Burger King og Hungry Jack’s. Den ble lansert i 1957 og regnes som flaggskipet i Burger Kings sortiment.

En whopper består i utgangspunktet av grillet storfekjøtt i drøyt hundregramsklassen, et lite nyristet hamburgerbrød, i lokket er det majones, salat og tomatskiver. På bunnen er det kjøtt, sylteagurk i skiver, ketchup og løk.
Li Qian

**Li Qian** er navnet til flere personer:

*Li Qian (roer) (født 1985) – kinesisk roer
*Li Qian (bokser) (李倩, født 1990) – kinesisk bokser
*Li Qian (bordtennisspiller) (李倩, født 1986) – kinesiskfødt polsk bordtennisspiller
*Li Qian (parautøver) (李倩, født 1989) – kinesisk bordtennisspiller
Østerrikes parlament

**Østerrikes parlament** er den lovgivende makt på føderalt nivå i Østerrike. Parlamentet består av to selvstendige kamre. Disse kamrene er Nasjonalrådet som velges av folket, og Forbundsrådet som består av representanter valgt av landdagene (delstatsparlamentene).
 
## Organisasjon
Valgperioden for Nasjonalrådet er fem år (inntil en valgreform i 2008 var den fire år), og representantene blir valgt av folket ved alminnelig valg. Nasjonalrådet er med hensyn til lovgivningsmakten det dominerende av de to kamre. Det er Nasjonalrådet som må vedta lovene, mens Forbundsrådet i noen tilfeller kan nedlegge veto. Nasjonalrådet kan oppløse seg selv.

Forbundsrådet har fra 1920 bestått av utsendinger valgt av de østerrikske landdagene, i samsvar med partienes styrkeforhold i den enkelte delstat. Forbundsrådets vetorett med hensyn til lover vedtatt av Nasjonalrådet er i de fleste tilfeller kun utsettende. Nasjonalrådet kan ved fornyet behandling og nærmere stemmeregler, overprøve Forbundsdagens veto.

Forbundsforsamlingen er et organ som består av Nasjonalrådets og Forbundsrådets medlemmer når disse holder felles møte. Dette organets viktigste oppgave er å overvære presidentens edsavleggelse (tysk: Angelobung), og å utlyse folkeavstemning for å avsette presidenten. Det tilligger også Forbundsforsamlingen å erklære krig.

## Historie
Folkevalgte representanters medvirkning til lovgivningen i Østerrike begynte i 1861 med Reichsrat. Dette ble fra 1867 Cisleithanias parlament og besto av Herrenhaus og Abgeordnetenhaus. Parlamentsbygningen på Ringstrasse ble møtested for parlamentet fra 1883.

Alminnelig stemmerett for menn ble vedtatt i 1907 og i tillegg for kvinner i 1919. I 1920 vedtok Den konstituerende nasjonalforsamling Østerrikes forfatning som siden har vært det rettslige grunnlaget for Parlamentet. Forfatningen var opphevet i perioden 1933 til 1938 gjennom diktaturet Stenderstaten fra 1933 til 1938 og under nasjonalsosialismen fra 1938 til 1945.

## Bildegalleri
Parlamentet møtes i Parlamentsbygningen oppført av Theophilus Hansen på Wiener Ringstraße. Ytterligere to bygninger i Reichsratstrasse og dessuten Palais Epstein i Ringstrasse anvendes av Parlamentet.


Fil:Nationalrat.jpg|Nationalrådets sal
Fil:Reichsrat Vienna Okt 2007 (205).JPG|Forbundsrådets sal
Fil:Reichsrat Vienna Okt 2007.jpg|Historisk møtesal for det tidligere *Abgeordnetenhaus*


## Referanser


## Eksterne lenker
*
Hungry Jack’s

**Hungry Jack’s** er en australsk hurtigmatkjede som drives av **Hungry Jack's Pty Ltd**.

Hungry Jack’s ble grunnlagt i Perth i 1971 etter at Burger King forsøkte å etablere seg i Australia. Merkenavnet Burger King var allerede etablert i Australia, så et annet navn måtte bli benyttet. Jack Cowin, som hadde franschiseavtalen, fikk valge navnet utfra andre merkenavn som tilhørte Burger Kings morkonsern, Pillsbury. Han valgte «Hungry Jack», navnet på en pannekakeblanding fra Pillsbury, og la til «'s» på slutten.

## Referanser


## Eksterne lenker
*
Rio Rancho

**Rio Rancho** er en by i Sandoval County i delstaten New Mexico i USA. En liten del av byen ligger i Bernalillo County. I 2010 hadde byen et innbyggertall på , noe som gjør byen til den tredje største og den raskest voksende byen i New Mexico. Rio Rancho er en del av Albuquerque Metropolitan Area.

Selskapet Intel, med  arbeidsplasser, er viktig for byens økonomi. Intel er byens klart største arbeidsgiver, mens Rio Rancho Public Schools er nummer to med  arbeidsplasser og Hewlett-Packard nummer tre med  arbeidsplasser.

## Referanser


## Eksterne lenker
* 
* Rio Rancho Convention & Visitors Bureau
* Rio Rancho Economic Development Corporation
* Rio Rancho Journal
* Rio Rancho Observer
* Fall 2011 City of Rio Rancho Development Video
Georg Stokke

**Georg Stokke** (1911-2013) var en norsk gründer og industrieier. Han etablerte møbelbedriften Stokke AS i Spjelkavik (Ålesund) i 1932 sammen med kompanjongen Bjarne Møller. Etter andre verdenskrig reiste han med støtte fra Marshall-hjelpen til USA for å lære mer om møbelproduksjon. Da han i 1964 ble alvorlig syk overlot han bedriften til sønnen Kåre. I tillegg til møbelvirksomhet startet han i 1984 sammen med Orkla (selskap) og Bergesen utvinning av olivin i nærheten av fødestedet ved Sunnylvsfjorden. Nils A. Liaaen, farens grandonkel, stiftet skipsverftet A.M. Liaaen. Han kjørte bil til han var 100 år gammel.

Stokke har en byste etter seg, laget av Ola Stavseng til Stokkes 80-årsdag. Han døde 9. februar 2013 i Spjelkavik, Ålesund. Foreldrene var Eli Torsdatter fra Haugen i Hornindal og Knut Olsson fra fjellgården Stokke ved Sunnylvsfjorden. Georg Stokke vokst opp på Stokke som er veiløs og ble fraflyttet i 1953.

## Referanser
Rochester (Minnesota)

**Rochester** er en by i Olmsted County i delstaten Minnesota i USA. Rochester er fylkessete i Olmsted County. Elven Zumbro går igjennom byen. I 2011 hadde byen en befolkning på , noe som gjør byen til den tredje største byen i Minnesota og statens største by utenfor storbyområdet Minneapolis-Saint Paul. Rochester er USAs 246. største by. En av University of Minnesota sine campuser ligger i byen, University of Minnesota Rochester.

## Historie
Olmsted County ble opprettet den 20. februar 1855. I 1857 ble Rochester fylkessete i Olmsted County. Rochester utviklet seg som et diligensestopp mellom byene Saint Paul og Dubuque. På 1860-tallet kom jernbanen til byen og den brakte med seg nye innbyggere og næringsliv.

Den 21. august 1883 ble byen rammet av en tornado. Tornadoen ødela mye av byen og drepte 37 mennesker og skadet rundt 200 andre. På den tiden var det ingen sykehus i byen, og først i 1889 åpnet byens første sykehus St. Marys Hospital. St. Marys Hospital er i dag en av verdens største sykehus. Sykehuset har hatt mange kjente pasienter deriblant presidentene George H.W. Bush, Gerald Ford og Ronald Reagan.

## Økonomi
Mayo Clinic er hjørnestensbedriften i Rochester. Klinikken tilføyer byen rundt  arbeidsplasser og i overkant av to millioner pasienter besøker klinikken årlig. Mayo Clinic er den største enkelt arbeidsgiveren i delstaten Minnesota.

Rochester campus er en av IBMs viktigste industrielle sentere. Rochester campus tilføyer også byen rundt 4 400 arbeidsplasser.

## Referanser


## Eksterne lenker
* 
*
Hesteigle

**Hestigle** (*Haemopis sanguisuga*) er i familie med blodiglen, altså av samme art av igler i orden kjeveigler (Arhynchobdellida). Fargen er svart/ brun, den har en lengde på 15–20&nbsp;cm.

Den har nesten samme utseende som blodigle og kan ofte oppfattes som det, men den kan ikke bite gjennom varmblodige dyrs ytre hud fordi kjevene er nokså stumpe. Den kan likevel bite gjennom tynne slimhinner. Den er sjeldent funnet i svelget hos mennesker og husdyr, men er egentlig et rovdyr som ernærer seg av ormer og andre små vanndyr.

På verdensbasis er det mange arter av igler i samme slekt som hesteigle. De største kan bli 45&nbsp;cm lang. Hesteigle finnes i hele Norge, men den er vanligst i små dammer og innsjøer i Sør-Norge. Mange steder der det er påstått at det finnes blodigler, viser disse seg ved nærmere undersøkelse av være hesteigler (Haemopis sanguisuga).

## Eksterne lenker
* 
* Haemopis sanguisuga, Fauna Europaea
Moreno Moser

**Moreno Moser** (født 25. desember 1990 i Trento) er en tidligere profesjonell, italiensk syklist. Han vant allerede i sin første sesong som proff rytter (2012), med Tour de Pologne. Han kommer fra en familie og en slekt der flere personer har vært profesjonelle syklister, blant annet hans onkel, Francesco. 

Han la opp etter 2019-sesongen.

## Meritter

;2008
:Sammenlagt, Tour du Pays de Vaud (junior)
:: 1. etappe (TTT) og 2. etappe
:2. etappe, Giro della Lunigiana (junior)
;2010
:GP Città di Felino
;2011
:Giro del Medio Brenta
:Trofeo Gianfranco Bianchin
::1. etappe og 8. etappe
;2012
:Sammenlagt, Polen rundt
::1. etappe og 6. etappe
:Trofeo Laigueglia
:Rund um den Finanzplatz Eschborn-Frankfurt
;2013
:Strade Bianche
;2015
:9. etappe, Østerrike rundt
;2018
: Trofeo Laigueglia

## Referanser


## Eksterne lenker
* 
*
Steinsodden naturreservat

**Steinsodden naturreservat** ligger rundt en odde i Mjøsa, like sør for Moelv i Ringsaker kommune. Formålet er først og fremst å verne en viktig lokalitet helt nord i det geologiske Oslofeltet. Her vises den såkalte Ringsakerinversjonen. Under den kaledonske fjellkjedefoldningen ble lagene så sterkt sammenpresset at de har blitt snudd på hodet slik at yngre lag ligger under eldre. På Steinsodden finnes en nesten komplett lagrekke fra kambrium og underordovicium. Slike sammenhengende profiler er sjeldne i Oslofeltet. Vernet omfatter både geologien og vegetasjonen.

Området har variert vegetasjon, herunder den rødlistede pusleplanta firling i en naturtype som er sterkt truet (EN). Gruntvannsområdet er også viktig for våtmarksfugl.

Innenfor naturreservatet finnes kulturminnene Mjøskastellet på Steinsholmen og en helleristning inne på land. 

## Referanser
Sekretariat

**Sekretariat** er embetet eller forvaltningsområdet til en sekretær. Betegnelsen brukes også om en avdeling i et større foretak, en kongress, et møte og så videre der det skriftlige arbeidet i forbindelse med organisasjon og administrasjon blir utført. Sekretariat er altså et kontor i en større institusjon eller virksomhet som tar seg av saksbehandling og korrespondanse.

Selve ordet kommer fra middelalderlatin og er dannet av *secretarius* som betyr «sekretær». På nynorsk er «skrivarstove» oppført som et synonym.



File:Sophienschule (Sekretariat, Lehrerzimmer).JPG|«Sekretariat» kan brukes om blant annet et administrerende kontor i en virksomhet. Bildet viser et «Sekretariat» i form av en avdeling for kontorfunksjoner og personalrom på en skole i Hannover i Tyskland.

File:Bundesarchiv Bild 183-1989-0922-028, Berlin, Sekretariat CDU-Hauptvorstand, Tagung.jpg|Møte mellom sekretariatene for CDU (Tysklands kristendemokratiske union) og kristne medlemmer i den østtyske ungdomsorganisasjonen FDJ i september 1989. Møtet diskuterte oppløsningen av daværende og framtidige oppgaver i forbindelse med Tysklands gjenforening. Førstesekretær i FDJ sentralråd Eberhard Aurich og CDU-lederen Gerald Goetting sitter som nummer fire og tre fra høyre.
File:Bystyresalen2.JPG|Ordførerpodium og talerstol i bystyresalen i Oslo rådhus med direktøren for bystyrets sekretariat Jan Frode Jacobsen (til høyre). Ellers sees Rune Gerhardsen, varaordfører Aud Kvalbein og ordfører Fabian Stang.


## Se også
* Sekretær
* Administrasjon
* Kanselli
* Ekspedisjon

## Referanser
Kaingaue David

**Kaingaue David** (født 20. mars 1985 i Tarawa) er en kiribatisk friidrettsutøver, som konkurrerer i sprintløp. Hun representerte Kiribati under Sommer-OL 2012, der hun ble utslått i de innledende rundene, til tross for at hun satte personlig rekord med 13.61.

## Referanser


## Eksterne lenker
* 

*  Kaingaue David – Profil på *london2012.com*
Hollywood (Florida)

**Hollywood** er en by i Broward County i delstaten Florida i USA. I 2010 hadde byen et innbyggertall på 140&nbsp;768, noe som gjør byen til den tolvte største byen i Florida. Byen ble grunnlagt i 1925. Hollywood hadde en stor befolkningsvekst på 1950- og 1960-tallet. Hollywood er en del av den åttende største storbyregionen i USA, Miami storbyområde. Miami storbyområde har et innbyggertall på .

## Referanser


## Eksterne lenker
* 
* Hollywood Office of Tourism
* Hollywood Historical Society
* Hollywood Gazette
Nasjonalkongressen (Libya)

**Nasjonalkongressen** (arabisk: ) er Libyas lovgivende forsamling. Forsamlingen trådte sammen for første gang den 8. august 2012, og overtok da makten fra Det nasjonale overgangsrådet, som hadde styrt landet siden borgerkrigen i Libya. Nasjonalkongressen er et ettkammersystem med 200 representanter, hvorav 80 velges fra partilister og 120 fra uavhengige kandidater. Det første valget til Nasjonalkongressen fant sted 7. juli 2012.

## Grunnleggelse

I det første utkastet til valglov utstedet i begynnelsen av januar 2012 var det skissert opp en forsamling med 200 plasser, hvorav 136 skulle velges fra nasjonale partilister, mens 64 var forbeholdt uavhengige kandidater. I løpet av januar ble fordelingen endret til 80 plasser for partilistene og 120 for uavhengige kandidater, angivelig for å minske innflytelsen fra Det muslimske brorskap. Velgerregistrering ble gjennomført 1.–21. mai og totalt registrerte  personer seg, eller 80% av det estimerte antallet stemmeberettigede.

Valget til Nasjonalkongressen ble avholdt 7. juli 2012. Til sammen stilte rundt 3800 personer til valg; 1200 personer fordelt på 374 partilister stilte til de 80 partiplassene og 2600 personer stilte til de 120 plassene for uavhengige kandidater. Totalt stilte rundt 600 kvinner til valg. Blant partilistene fikk den liberale Alliansen av nasjonale krefter (NFA) flest stemmer og sikret seg 39 av de 80 partiplassene. Rettferdighets- og oppbyggingspartiet, som springer ut av Det muslimske brorskap, fikk 17 seter.

Nasjonalkongressen trådte for første gang sammen 8. august 2012, og overtok da formelt makten fra Det nasjonale overgangsrådet. Nasjonalkongressen skal fastsette prosedyren for valg av en komité som skal utarbeide en ny grunnlov. Grunnlovspanelet skal velges av folket gjennom direktevalg. Videre er det planlagt nyvalg til Nasjonalkongressen allerede juli 2013.

## Referanser


## Eksterne lenker
*
Omar Ibrahim Ghalawanji

**ʿUmar Ibrāhīm Ġalāwanǧī** (født 1954 i Ṭarṭūs) er en syrisk politiker. Ġalāwanǧī var Syrias utøvende statsminister fra 6. august til 9. august 2012 etter at Riyāḍ Farīd Ḥiǧāb uventet hoppet av til Jordan og sluttet seg til opposisjonen i borgerkrigen i Syria. Etter tre dager ble Ġalāwanǧī etterfulgt av Wāʾil Nādir al-Halqī.

## Referanser
Evansville

**Evansville** er en by i Vanderburgh County i delstaten Indiana i USA. I 2010 hadde byen et innbyggertall på 117&nbsp;429, noe som gjør den til Indianas tredje største by og den største i den sørlige delen av Indiana. Evansville storbyregion har et innbyggertall på 358 676. Evansville er fylkessete i Vanderburgh County.

## Økonomi
Evansville er det regionale handelssenteret i Indiana, Kentucky og Illinois. Byen har en veldig stabil, mangfoldig og levedyktig økonomi. De største næringslivsektorene i byen etter ansatte er helse, finans, utdanning og industri. Evansville er ellers kjent som «verdens kjøleskapshovedstad» siden Whirlpool Corporation har en stor fabrikk i byen.

Både University of Evansville og University of Southern Indiana holder begge til i byen.

## Referanser


## Eksterne lenker
* 
* Evansville Convention & Visitor's Bureau
* Historic Evansville
*
Wael Nader el-Halqi

**Wāʾil Nādir al-Halqī** (arabisk: , født 1964 i Ǧāsim, Darʿā, Syria) er en syrisk lege og politiker. I 2011 ble han landets helseminister og 9. august 2012 overtok han som landets statsminister etter at Riyāḍ Farīd Ḥiǧāb uventet hoppet av til Jordan og sluttet seg til opposisjonen i borgerkrigen i Syria. Al-Halqī har siden 27. februar 2012 stått på listen over mål for EUs sanksjoner mot Syria fordi han som helseminister hadde det øverste ansvaret for at syriske opposisjonelle ble nektet medisinsk behandling ved syriske sykehus under borgerkrigen. Han har derfor innreiseforbud ved europeiske lufthavner.

Al-Halqī er utdannet lege fra Universitetet i Damaskus i 1987.

## Referanser
Nasjonalrådet (Østerrike)

**Nasjonalrådet** (tysk: Nationalrat) er det folkevalgte kammer i Østerrikes parlament. Sammen med Forbundsrådet utgjør Nasjonalrådet Østerrikes lovgivende makt på føderalt plan. Nasjonalrådet er i lovgivningsprosessen det dominerende av de to organene, idet alle lover først må vedtas av dette. Forbundsrådet vil i noen tilfeller kunne nedlegge et utsettende veto mot lover vedtatt av Nasjonalrådet. 

Nasjonalrådet holder sine møter i parlamentsbygningen i Wien.
## Historie
Det første valget til nytt Nasjonalråd med hjemmel i en ny forfatning, fant sted 17. oktober 1920. 

Det siste valget før det fascistiske diktaturet og årene med nasjonalsosialismen, ble avholdt 9. november 1930. De konservative og sosialistiske partiene var da like store, mens nasjonalsosialistene oppnådde 3 % av stemmene og dermed ble uten medlemmer i Nasjonalrådet.

Ved en avstemning 4. mars 1933 klarte Nasjonalrådet ikke å velge president. Da forsamlingen skulle sammentre på nytt 15. mars samme år ble møtet forhindret ved politimakt etter ordre av kansler Engelbert Dollfuß.

Etter oppstanden i Wien i 1934 annullerte Dollfuss samtlige sosialistiske parlamentsmedlemmers medlemskap i Nasjonalrådet.

Det første valget etter den andre verdenskrigen ble avholdt 25. november 1945, i regi av landets regjering oppnevnt 27. april 1945. Ca 800 000 medlemmer av NSDAP hadde ved dette valget ingen stemmerett.

## Valgresultater

## Valgsystem

Nasjonalrådet har 183 medlemmer. Valgperioden har siden 2008 vært fem år. Stemmerett har borgere som på valgdagen har fylt 16 år. Valgbarhetsalderen er tilsvarende 18 år.  

Landet er inndelt i ni delstatsvalgkretser, som igjen er inndelt i tilsammen 39 regionalvalgkretser. 

Hver velger har kun én stemme som gis til et parti. Dette gjelder i motsetning til systemet i Tyskland og flere av Tysklands delstater, der man får to stemmer, en for partiet og en for en person i valgkretsen. Velgerne i Østerrike kan imidlertid gi en preferansestemme for en kandidat på den partilisten velgeren bruker.

## Referanser

## Eksterne lenker
*
Sursee

**Sursee** er en by og en kommune i kantonen Luzern i Sveits. Kommunen har  og et areal på . Byen ligger 504 meter over havet. 

Sursee ligger i nordenden av Sempachersee, der elva Suhre renner ut av innsjøen. 

## Referanser


## Eksterne lenker
*
Windermere (Cumbria)

**Windermere** er en by og et verdslig sogn i distriktet South Lakeland i Cumbria i England. Den har en befolkning på 7 941 innbyggere, i henhold til folketelling av 2001, men sank til 5 243 ved 2011. Windermere er lokalisert rundt 1&nbsp;km fra innsjøen ved samme navn, Windermere.

Det er Englands største innsjø. Selv om byen Windermere ikke berører innsjøen (det tok sitt navn fra innsjøen da jernbanelinja ble bygget i 1847 og stasjonen ble kalt for «Windermere»), har det nå vokst sammen med den eldre byen som ligger mot innsjøen, Bowness-on-Windermere. De to byene har nå to bysentre som knapt har noe skille. Det er et antall museer, men den fremste attraksjonen for turister selv innsjøen som berører Bowness ved bunnen av en ås (rundt tjue minutters spasertur fra toppen av byen Windermere). Her er det et vakkert utsyn av fjellene. Båter fra piren i Bowness seiler rundt innsjøen. Ved Ambleside eller ved Lakeside er det en restaurert jernbane. Windermere Hotel åpnet på samme tid som jernbanen.

## Etymologi
Ordet *Windermere* er antatt å kunne oversettes som «Vinands innsjø». Det synes å være et personnavn, muligens av norrøn opprinnelse, *Vinandr*, eller kanskje av germansk opprinnelse, *Wīnand*. Det andre elementet er angelsaksisk, *mere*, som betyr «innsjø». Den eldste referanse til Wynandermer er fra 1395.

## Referanser


## Eksterne lenker
* 

* Cumbria County History Trust: Windermere and Bowness (kun provinsforskning)
* Windermere Online
* UKattraction, turistattraksjoner
* Windermere, *The Cumbria Directory*
C. Hoare & Co

**C. Hoare & Co.** er Storbritannias eldste bank og verdens tredje eldste, grunnlagt i 1672 av *Sir* Richard Hoare. Banken er fortsatt eid av hans etterkommere. Bankens hovedområder er *private banking*, finansiell planlegning, investeringsbanktjenester, skatterådgivning og forvaltning av fast eiendom. Banken retter seg først og fremst mot det velstående kundesegmentet. 

## Referanser

## Eksterne lenker
*
Darja Korobova

**Darja Sergejevna Korobova** (russisk: Дарья Сергеевна Коробова; født 2. februar 1989 i Moskva) er en russisk synkronsvømmer som deltok i de olympiske leker 2012 i London. 
     
Korobova ble olympisk mester i synkronsvømming under Sommer-OL 2012 i London. Hun var med på det russiske laget som vant lagkonkurransen foran og Kina og Spania. De andre på laget var Anastasija Davydova, Marija Gromova, Natalja Isjtsjenko, Elvira Khasianova, Aleksandra Patskevitsj, Svetlana Romasjina, Alla Sjisjkina og Anzjelika Timanina.

## OL-medaljer
*  2012  London -  **Gull** i synkronsvømming lag  Russland

## Eksterne lenker
*
Selenografiske koordinater

**Selenografiske koordinater** er koordinater for å beskrive punkter på månens overflate. Akkurat som punkter på jordoverflaten kan beskrives ved hjelp av to tall; en breddegrad og lengdegrad, kan ethvert punkt på måneoverflaten beskrives ved hjelp av en breddegrad og en lengdegrad, normalt oppgitt i grader.

Betegnelsen *[[selenografi]]sk* kommer fra en sammensetning av *geografi* og det greske navnet for månen (, *[[Selene]]*). Den ble antakelig innført i astronomien gjennom måneforskeren Hieronymus Schröters hovedverk *Selenotopografiske fragmenter* (1790) og Johann Heinrich von Mädlers måneatlas.

Den selenografiske breddegradden er definert i forhold til månens ekvator, det vil si i forhold rotasjonsaksens vertikale plan. Månens rotasjonspoler har breddegrad 90° (nordpolen) og –90° (sydpolen). 

Den selenografiske lengdegraden er definert i forhold til månens nullmeridian, definert som lengdegraden som går gjennom punktet på måneoverflaten som *gjennomsnittlig* vender direkte mot jorden. Punktet som vender direkte mot jorden varierer nemlig noe gjennom ulike sykliske bevegelser beskrevet som librasjon.

## Referanser
Chang Si

**Chang Si** (født 1986) er en kinesisk synkronsvømmer som deltok i de olympiske leker 2012 i London. 
 
Si vant en olympisk sølvmedalje i synkronsvømming under Sommer-OL 2012 i London. Hun var med på det kinesiske laget som kom på andreplass i lagkonkurransen bak Russland. De andre på laget var Chen Xiaojun, Huang Xuechen, Jiang Tingting, Jiang Wenwen, Liu Ou, Luo Xi, Sun Wenyan og Wu Yiwen.

## OL-medaljer
*  2012  London -  Sølv i synkronsvømming, lag  Kina

## Eksterne lenker
*
Dingling

**Dīnglíng** (pinyin, kinesisk: 丁零) var benevnelsen som ble benyttet av kinesiske historikere om et gammelt sibirsk folkeslag. De er omtalt i året 201 f.Kr. som boende sør før Jenisejkirgiserne. De bodde den gangen langs bankene til elven Lena i området vest for Bajkalsjøen. Med tiden vandret de gradvis sørover inn i det nåværende Mongolia og nordlige Kina, hvor de ble en del av føderasjonen Xiongnu. 

Omkring det tredje århundre e.Kr. ble de assimilert av den tyrkiske føderasjonen Tiele, som gradvis ekspanderte vestover inn i Sentral-Asia.
Now That’s What I Call Music! 10

***Now That's What I Call Music! 10*** er det tiende samlealbumet i den norske Now That's What I Call Music-serien og ble utgitt 24. august 2012.

## Sporliste
# Admiral P &ndash; «Kallenavn»
# Alina Devecerski &ndash; «Flytta på dej»
# David Guetta feat. Nicki Minaj &ndash; «Turn Me On»
# Vinni &ndash; «Godmorgen Norge»
# Coldplay &ndash; «Princess of China»
# Train &ndash; «Drive By» 
# Ivi Adamou &ndash; «La La Love»
# Chris Brown &ndash; «Don't Wake Me Up»
# Carly Rae Jepsen &ndash; «Call Me Maybe»
# Nicki Minaj &ndash; «Pound The Alarm»
# Avicii &ndash; «Silhouettes»
# Alexandra Joner &ndash; «Sunrise»
# Fun. feat. Janelle Monáe &ndash; «We Are Young»
# D!3 &ndash; «Barn Til Vi Dør»
# Simple Plan feat. Sean Paul &ndash; «Summer Paradise»
# Sirkus Eliassen &ndash; «Før du går» 

## Eksterne lenker
*
Syzygi

En **syzygi**  () er en rettlinjet konfigurasjon av tre himmellegemer i et gravitasjonelt system. Ordet brukes ofte med referanse til solen, jorden og enten månen eller en planet hvor sistnevnte er i konjunksjon eller opposisjon. Sol- og måneformørkelser oppstår ved syzygy, det samme gjør passasjer og okkultasjoner. Begrepet knyttes ofte til når solen og månen er i konjunksjon (nymåne) eller opposisjon (fullmåne).

## Referanser


## Eksterne lenker
*
Liste over motorveier i Spania

**Motorveier i Spania** (spansk. Vías de Gran Capacidad) Med en samlet lengde på  km er det spanske motorveinettet den fjerde største i verden, etter USA, Kina og Canada. Generelle fartsgrenser på spanske motorveier er 60–120&nbsp;km/t.

Det finnes to typer motorveier i Spania. *Autopistas* driftes av private selskaper, disse er som regel bomveier. *Autovias* driftes av staten og kan alltid benyttes gratis.

## Se også
* Liste over norske motorveier
* Liste over svenske motorveier
* Liste over motorveier i Danmark
Torkjell Djupedal

**Torkjell Djupedal** (født 1957) er en norsk forlagsmann fra Selje, bosatt i Førde siden 1992. Han står bak flere bøker om lokalhistorie, som forfatter, medforfatter eller prosjektleder.

Djupedal er cand.mag. i samfunnsfag ved Universitetet i Bergen og har en mastergrad i journalistikk fra University of Oregon i USA.

Djupedal har vært journalist i *[[Gula Tidend]]* i Bergen (1986–89), informasjonsarbeider i Sogn og Fjordane fylkeskommune (1989–92) og radiojournalist i NRK Sogn og Fjordane (1992–97). Siden 1998 har han vært forfatter, forlegger og daglig leder i Selja Forlag.

Torkjell Djupedal er sønn av filologen Reidar Djupedal og bror av politikeren Øystein Djupedal.

## Bibliografi
* 1996 – *Selja : kulturhistorisk handbok* (Førde: Selja) . ISBN 82-91722-00-5
* 1997 – *Undredal : kyrkja og bygda* (Førde: Selja) . ISBN 82-91722-01-3
* 1998 – *Førde : kulturhistorisk vegvisar* (Førde: Selja) . ISBN 82-91722-02-1
* 2000 – *På kyrkjeferd i Sogn og Fjordane. 1. Nordfjord og Sunnfjord* (Førde: Selja) . ISBN 82-91722-13-7 Av Margrethe Henden Aaraas, Torkjell Djupedal, Sigurd Vengen og Finn Borgen Førsund
* 2000 – *På kyrkjeferd i Sogn og Fjordane. 2. Sogn* (Førde: Selja) . ISBN 82-91722-14-5  Av Margrethe Henden Aaraas, Torkjell Djupedal, Sigurd Vengen og Finn Borgen Førsund
* 2007 – *Førde : frå steinalderen til Himmelbrua* (Førde: Selja) . ISBN 978-82-91722-76-4  Tekst: Hans Jakob Reite ; hovedfotograf Finn Loftesnes ; prosjektleder Torkjell Djupedal ; kart Bernt Kristiansen
* 2007 – *Selja* (Førde: Selja) . ISBN 82-91722-60-9  Tekst: Torkjell Djupedal; hovedfotograf: Thomas Bickardt
* 2009 – *Ein dag i Flora : 09.06.09* (Førde: Selja) . ISBN 978-82-8240-014-5  Prosjektleder: Torkjell Djupedal; utg. av *Firdaposten*
* 2014 – *Opptur kysten : Bergen-Stad : 30 ruter, 116 flyfoto, 663 opplevingar* (Førde: Selja) . ISBN 978-82-8240-078-7  Torkjell Djupedal, Knut Magne Nesse og Finn Loftesnes
* 2020 – *Opptur ytre Sogn og Fjordane : 163 fot- og sykkelturar* (Førde: Selja) . ISBN 978-82-8240-167-8  Torkjell Djupedal, Finn Loftesnes
* 2021 – *Selja : sankta Sunniva og heilagøya* (Førde: Selja) . ISBN 978-82-82401-71-5
* 2021 – *Gulatinget : historia og landskapet* (Førde: Selja forlag) . ISBN 978-82-8240-168-5  Medforfatter: Siri Ingvaldsen

## Referanser
Birkner

**Birkner** eller **Birckner** kan vise til:

* Cristian Javier Simari Birkner – argentinsk alpinist
* Macarena (María) Simari Birkner – argentinsk alpinist
* María Belén Simari Birkner – argentinsk alpinist
Ted (film)

***Ted*** er en amerikansk komedie fra 2012. Filmen er skrevet, produsert og regissert av Seth MacFarlane, som også har stemmen til tittelrollen Ted. Mark Wahlberg og Mila Kunis spiller hovedrollene.

Filmen hadde premiere 10. august 2012 på norske kinoer. Filmen fikk 11 års aldersgrense av Medietilsynet, men mange foreldre har reagert på at denne filmen ikke er egnet for barn. I Storbritannia fikk filmen 15-årsgrense og i USA fikk filmen 17-årsgrense.

Det ble laget en oppfølger, *[[Ted 2]]*, som kom i 2015.

## Handling
John Bennett (Mark Wahlberg) og teddybjørnen Ted (stemme fra Seth MacFarlane) har vært bestevenner siden barndommen, da den den gang venneløse John ønsket seg at Ted skulle snakke for å få seg en venn. Men så får John seg en kjæreste i Lori (Mila Kunis), som etter fire år får nok av Johns barnslige oppførsel og krever at han velger mellom forholdet og sitt noe spesielle vennskap med Ted. John er knust over valget han må ta, siden han både elsker Lori og har et svært tett bånd til teddybjørnen, men oppdager raskt at Lori ikke ønsker noen mellomting.

## Rolleliste
* Mark Wahlberg i rollen som John Bennett
* Bretton Manley som John Bennett som barn
* Colton Shires som John Bennett som tenåring
* Mila Kunis i rollen som Lori Collins
* Seth MacFarlane i rollen som Ted (stemme)
* Zane owans som Ted som barn
* Tara Strong som Teds "I Love You" funksjon (ikke i rulletekst)
* Joel McHale i rollen som Rex
* Giovanni Ribisi i rollen som Donny
* Patrick Warburton i rollen som Guy
* Matt Walsh i rollen som Thomas
* Jessica Barth i rollen som Tami-Lynn
* Aedin Mincks i rollen som Robert
* Bill Smitrovich i rollen som Frank
* Patrick Stewart i rollen som forteller
* Norah Jones i rollen som seg selv
* Sam J. Jones i rollen som seg selv
* Tom Skerritt i rollen som seg selv
* Bretton Manley i rollen som Young John
* Ralph Garman i rollen som John's Dad
* Alex Borstein i rollen som John's Mom
* Laura Vandervoort i rollen som Tanya
* Robert Wu i rollen som Asian Man 'Ming'
* Ryan Reynolds i rollen som Jared (ukredittert)

## Trivia
* Dette er den første spillefilmen hvor Seth MacFarlane er regissør.

## Referanser


## Eksterne lenker
* 
*
Jevgenija Kolodko

**Jevgenija Nikolajevna Kolodko** (født 1990) er en russisk kulestøter..

Under Sommer-OL 2012 i London fikk hun sølv med et støt på 20.48 som var personlig rekord.. Hun ble først tildelt bronsemedaljen, men 13. august 2012 ble det offentliggjort at gullmedaljevinneren Nadezjda Ostaptsjuk var tatt i doping. Kolodko ble deretter tildelt sølvmedaljen. I august 2016 offentliggjorde IOK at Kolodko var fratatt medaljen etter at prøver tatt under lekene i London 2012 var blitt undersøkt på nytt.

## Fotnoter

## Referanser


## Eksterne lenker
*
Muzafer Sherif

**Muzafer Sherif** (født Muzaffer Şerif Başoğlu, 29. juli 1906 i Ödemiş i İzmir, død 6. oktober 1988 i Fairbanks i Alaska) var en tyrkisk psykolog. Han bodde det meste av sitt liv i USA. Sherif var en pionér innen moderne sosialpsykologi, og er særlig kjent for sin teorier innen sosiale normer og konflikter. Den eksperimentelle sosialpsykologien stod sterkest på midten av 1900-tallet, og Sherif etterprøvde sin konfliktteorier gjennom blant andre Røverhulen (*Robber's Cave*).

Han ble født inn i en relativt velstående familie som nest eldst av fem søsken. Sherif hadde bachelorgrad fra American International College i İzmir fra 1926 og mastergrad fra Universitetet i Istanbul fra 1928. Han dro deretter til USA, tok mastergrad ved Harvard University i 1932, og tok endelig doktorgrad ved Columbia University i 1935. Sherif foreleste ved Universitetet i Ankara fra 1935, og fikk oversatt viktig litteratur om psykologi til tyrkisk. For sin motstand mot nazismen ble han fengslet i Tyrkia, men senere løslatt i 1944 etter påtrykk fra amerikanske myndigheter. Sherif ble deretter boende i USA for godt. Deretter underviste og forsker han ved læresteder som Princeton University, Yale University, University of Oklahoma, University of Texas, University of Washington og University of Pennsylvania, og ble professor emeritus i sosiologi ved sistnevnte i 1972.

Han var gift med sosialpsykolog Carolyn Sherif (født Wood), og fikk tre døtre med henne. Mesteparten av Muzafer Sherifs forskning ble gjort i samarbeid med ektefellen, og i alt skrev han 24 bøker og mer enn 60 vitenskapelige artikler. Sherif døde av et hjerteinfarkt ved Fairbanks Memorial Hospital i Alaska i 1988, 82 år gammel.

## Referanser
Bank of the Manhattan Company

**Bank of the Manhattan Company** var en amerikansk bank, grunnlagt i 1799. Den var en av 52 grunnleggere av New York Clearing House i 1853. I 1955 ble banken fusjonert med Chase National Bank, som ble til JPMorgan Chase gjennom nok en fusjon i 2000. JPMorgan Chase er gjennom forløperen Bank of the Manhattan Company USAs eldste fortsatt eksisterende bank.

## Referanser
Rogge

**Rogge** kan være:
* Bernhard Rogge (1899-1982), tysk marineoffiser
* Jacques Rogge (f. 1942), tidligere president i Den internasjonale olympiske komité
Primo Nebiolo

**Primo Nebiolo** (født 14. juli 1923 i Torino, død 7. november 1999 i Roma) var en italiensk idrettsleder og president for Det internasjonale friidrettsforbundet (IAAF).

Nebiolo var selv en aktiv lengdehopper i sin ungdom. Han studerte senere jus og statsvitenskap og ble en forretningsmann innen bygge- og anleggsnæringen. I 1961 ble Nebiolo president i den Internasjonale forbundet for universitetsidrett (FISU), og fikk etablert arrangementet Universiaden i 1961 som en ledende konkurranse for studenter. Han var president i det italienske friidrettsforundet fra 1969 til 1989. I 1972 ble han valgt inn i IAAFs komité, og ble president for *Association of Summer Olympic International Federations* i 1983. 

I 1981 ble Nebiolo president i IAAF. Han gav forbundet mer makt over de nasjonale forbundene og etablerte det første VM i friidrett 1983 i Helsinki. Som sittende president i IAAF ble han valgt som medlem av Den internasjonale olympiske komité i 1992. Nebiolo var sentral i arbeidet med å få Vinter-OL 2006 til hjembyen Torino.

Han satt som president for IAAF til sin død i november 1999. Visepresident Lamine Diack tok over som fungerende president frem til han ble offisielt valgt i 2001.

Stadio Primo Nebiolo i Messina er navngitt etter Dr. Nebiolo. I București har en gate fått hans navn.

## Referanser


## Eksterne lenker
* 
* iaaf.org (4. november 2009): ''Italian stars and dignitaries gather to remember former IAAF President Primo Nebiolo'' from IAAF
*
Espen Solheim

:*For fotballspilleren født i 1976, se [[Espen Solheim (fotballspiller født 1976)]]*

**Espen Solheim** (født 26. januar 1994) er en aktiv norsk fotballspiller som før spilte høyreback for Ranheim. Han har også spilt for klubber som Hommelvik, Rosenborg, Lyn og Frigg. Han er utdannet grunnskolelærer. Han har tidligere jobbet ved Hunstad ungdomsskole  men har nå flyttet til Kristiansand.

## Referanser


## Eksterne lenker
* 
* Spillerstatistikk på altomfotball.no 
* Spillerstatistikk på NIFS.no
Amandaprisen 2012

**Amandaprisen 2012** var den 28. utdelingen av Amandaprisen. Utdelingen fant sted 17. august 2012 i forbindelse med den 40. utgaven av Den norske filmfestivalen i Haugesund. Prisen gjaldt norske filmproduksjoner i perioden 1. juli 2011 til 30. juni 2012.

Filmen *[[Babycall]]* fikk flest priser med fire. Den mest prestisjetunge prisen, beste norske kinofilm, gikk til *[[Få meg på, for faen!]]*, og ble delt ut av kulturminister Anniken Huitfeldt. Juryen fikk imidlertid kritikk for ikke å ha nominert filmene *[[Hodejegerne (film)|Hodejegerne]]* og *[[Oslo, 31. august]]* i samme klasse. Det ble delt ut priser i 20 kategorier, de samme som de to foregående årene.

De nominerte filmene ble offentliggjort på en pressekonferanse 19. juni av juryleder Jan Eggum. Det var bare to nominerte i klassen kvinnelig skuespiller og alle tre barnefilmene som hadde premiere i perioden ble nominert. Vinneren av Folkets Amanda ble stemt frem av VGs lesere. I utgangspunktet var alle 28 filmene fra perioden nominert, deretter gikk ti filmer videre til neste runde og fem av dem videre til en finalerunden.

Utdelingen ble overført på TV 2 og ble ledet av Ingrid Bolsø Berdal. TV-sendingen ble produsert av Eyeworks Dinamo og hadde 361.000 seere.

## Vinnere og nominerte
Vinnere står først i tabellen og er merket med **fet skrift**.

## Referanser


## Kilder
* 
* 
* 
*